นายกรัฐมนตรี เปิดทดลองให้บริการเดินรถไฟฟ้าสายสีเขียวเพิ่มเติมอีก 4 สถานี อำนวยความสะดวกประชาชน บรรเทาจราจรติดขัด
นายกรัฐมนตรี เปิดทดลองให้บริการเดินรถไฟฟ้าสายสีเขียวเพิ่มเติมอีก 4 สถานี อำนวยความสะดวกประชาชน บรรเทาจราจรติดขัดพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มีภารกิจตรวจเยี่ยมและทดสอบความพร้อมการให้บริการเดินรถโครงการรถไฟฟ้าสายสีเขียว ช่วงหมอชิต-สะพานใหม่-คูคต เพิ่มเติมจำนวน 4 สถานี จากสถานีกรมป่าไม้ ถึงสถานีวัดพระศรีมหาธาตุ เพื่ออำนวยความสะดวกแก่ประชาชนและบรรเทาปัญหาการจราจรติดขัดบริเวณถนนพหลโยธินและถนนวิภาวดีรังสิต รวมทั้งสามารถเข้าถึงบริการระบบขนส่งมวลชนได้สะดวกรวดเร็วมากยิ่งขึ้น โดยมีคณะรัฐมนตรี นายอนุทิน ชาญวีรกูล รองนายกรัฐมนตรี นายศักดิ์สยาม ชิดชอบ รัฐมนตรีว่าการกระทรวงคมนาคม พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พร้อมด้วยพลตำรวจเอก อัศวิน ขวัญเมือง ผู้ว่าราชการกรุงเทพมหานคร และคณะผู้บริหารกรุงเทพมหานคร การรถไฟฟ้าขนส่งมวลชนแห่งประเทศไทยเข้าร่วมนายกรัฐมนตรีและคณะ เยี่ยมชมนิทรรศการโครงการรถไฟฟ้าสายสีเขียว ช่วงหมอชิต-สะพานใหม่-คูคต จากนั้น โดยสารรถไฟฟ้าจากสถานีห้าแยกลาดพร้าว ไปยังสถานีวัดพระศรีมหาธาตุ ซึ่งก่อนการเดินรถนายกรัฐมนตรีจะไปยังห้องควบคุมขบวนรถไฟฟ้า เพื่อบีบแตร 3 ครั้ง เป็นปฐมฤกษ์ในการเดินรถสำหรับเส้นทางส่วนต่อขยายใหม่สายสีเขียวเหนือ ช่วงหมอชิต-สะพานใหม่-คูคต เพิ่ม 4 สถานี ได้แก่ สถานีกรมป่าไม้ (N14) สถานีบางบัว (N15) สถานีกรมทหารราบที่ 11 (N16) และสถานีวัดพระศรีมหาธาตุ (N17) จะเริ่มในวันที่ 5 มิถุนายน 2563 นี้เป็นต้นไป และจะเปิดให้บริการฟรีไปจนถึงปลายปี 2563        โดยจะจัดรูปแบบการเดินรถและแบ่งระยะเวลาการให้บริการ เป็น 2 ช่วงหลักคือ ช่วงเวลาเร่งด่วนเช้า ตั้งแต่เวลา 07.00 น.– 09.00 น. และช่วงเวลาเร่งด่วนเย็น ตั้งแต่เวลา 16.30 น.– 20.00 น. ในวันจันทร์-ศุกร์ การให้บริการระหว่างสถานีหมอชิต (N8) ถึงสถานีสำโรง (E15) จะมีความถี่ระหว่างขบวน 2 นาที 25 วินาที        ส่วนช่วงนอกเวลาเร่งด่วนในวันจันทร์-ศุกร์ ตั้งแต่เวลา 09.00 น.– 16.30 น. และเวลา 20.00 น. จนถึงเวลาปิดให้บริการ ในวันเสาร์และวันอาทิตย์ วันหยุดนักขัตฤกษ์ รถทุกขบวนจะวิ่งตั้งแต่สถานีเคหะฯ ถึงสถานีวัดพระศรีมหาธาตุ โดยจะมีความถี่ 6 นาที 30 วินาที และจากสถานการณ์การแพร่ระบาดของไวรัสโควิด-19 บริษัท ระบบขนส่งมวลชนกรุงเทพ จำกัด (มหาชน) (BTSC) กำหนดมาตรการด้านความปลอดภัยเพื่อป้องกันเชื้อไวรัสโคโรนา 2019 (COVID-19) อย่างเต็มที่